آتامین آشیق ناوارلاریندان،
آنامین اوچوق ناغیللاریندان،
آلدیغیم آزاده لیک!
سون کیملیییم، اعتمادی دا آلدیلار الیمدن
من ایندی بیر یئسیر یالان کیمی...
گوزگو گؤستریلمیش بیر بایقوشا ده یمه سم ده
کاس توتموش بیر گوزگویه ده یرم
دادلار آماجی قورون بو شوشه نی
سیز او گونش...
سیز او اولدوز بیرینیز داشلایین بو پاسلی قوشو...
ــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
بوردا بیر ملک قانادین ساتیر
بؤیومه دییی بؤیوکلویونه آغلار قان، آدین ساتیر
للک یاغی ایشقدان
ایشیقدان اوخونماز یازیسی، قان ــ آدین ساتیر
داش آندی، داشاندی، داش آندی داش آن!
قان! آدین ساتیر
داش آندی ایچیلمیر آغلارقان اوسا
داش آند! قان قان، قانقان آدین ساتیر
تولپار آتلاری اوچدورماز دوش ـ اونو
اویقارلیغی اوچدوران قان آتین ساتیر.
سو، سویوندو قیرمیزی دونون
قیزلیغین ایچینده یوسون
سرینلیکده سییاست ایستیلییینده قان! آدین ساتیر
گئیمیر سئوگی یوخ داها اؤز ایلکیندن یوخ دونونو
بو آخار بوش سویو، قانادین! ساتیر!
ایگیت لر قوش اوزومونه کئشیک اولاندان بری
سورمئیی چاخیرا بویانیب قیزلار قاآن آدین ساتیر
آدینی چکن کیتابلار اوزلره اؤرتولمور اؤلکه
قالخمایاجاق سنده بیر گوردان اؤلو اوس؛ آغلارقان آدین ساتیر.
بیر للک قانادیندان چکیب
گؤللـهنن قانیندا یازیلیب:
ــ بوردا بیر پری قاناــ آدین ساتیر...
ــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
شیننج(عصیان) ایله اؤیوتله ندیم
دیلینین آلتیندا قند اولدوغوم قوربانلیق
قوپوزوم تئلی ساچیندان؛
قوروب آنلیق؛
اؤز گؤزللییینه قیسقانان گؤزل
کئشکه سنه اؤزوم کیمی بیر اوغلان تاپا بیلردیم
اوغلانلیغیم دوروب آنلیق!
آنری سیز قالدیم
قیزسیز قالدیم
باش أیمه دیم سئوگییه من؛
قورو بانلیق!
قودورقونلوغولا أسره ندیم
اؤتک(تاریخ) وئرمه دیم، دئنئی وئرمه دیم
باش أیمه دیم اوسا من...
ــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
اؤز بالیندا باتمایان آری
تانریدان آیریلان کیمی سندن آیریلدیم؛
سئوگینین یوکسک لییینده
قارقانین گوله ین دیمدییییندن قاپدیغی بالیق کیمی دوشدون گؤزومدن
هوی هوشو یوخ ملک!
هئی پینتی پری!
سنه می سوچ بورجلو اولمالییام؟
سنین ده یئدیکلرینی من گؤوشه مه لییم!
هئی پیس سؤزلرین قولو...
داشلارا توخانمیش قورشون بویویام
مظلوملوغون آنلامازلیقلا ده ییشیب سه
آغلاما قوزو، گؤسترگه(سیمگه)لردن اوتانما میژژه ییم
شاعیرلر، ائل قایغیسینی آنلامادیقلاری بویدا یالاندیر؛ شاعیرلیک!
دونیانین یاشی گیزلنمیش آنلیمی
سؤیکه سم آنلیوا ازیلرسن
تورپاغیوا سجده ائدیرم، اینانمادیم؛
بیرده، منه سؤیله، نه بیلدیکلریمی!!!
یاز موشتولوقلو، موشتولوق چیچه یی
دونکانلیق دیلی!
آخیب گئدیرسن اوزو سوسوزلارین ایشیغی کیمی
سؤیلن هانسی اوزوندن اؤپوم چرشنبه سویو؟
ندن هئش چاغ من سنی سئوه بیلمه دیم آنا؟
ندن سئوه بیلمه دیم من سنی؟
ـ اؤزوم اؤزومو اؤیوده جه یم.ــ دئیه
شیننج تؤره مه لی آیریلیغی سئچدیم سندن
آنجاق اؤزوم ده اؤزومو اؤیوده بیلمه دیم
قانلی گله جکدن
قاچدیم بابالارین قوجوسونا
هئچ، هئچ ده اوزلرینه باخمادیغیم قیزلارا آند اولسون
اؤلولر ده مندن قورخدو آنا...
ــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
بوزدورما
ـ اؤلوم ایستک لییین بیرینجی یولو، وارلیغیوی گونو گونوندن جیلیز(ضعیف)له تمکدیر.ــ اونلارین بیر شوعاری بو.
کندیمیزه سئل گلمیشدی. قیرـ قیرجینلی سئلووون بورخانجیندا کؤپوکلو سو، باشی کسیک او ایلانی فیرلادیردی. ایلانین باشی بیر قاریش داللیغیندان کسیلیب. اؤلودور. قایجینان گؤوده سی(بدنی) آنجاق، باشیندان آیری، سو بورخاغیندان فیرلاناراق چالیشیردی دالدان ایلانین باشینی توتوب اؤزونو اونا یاپیشدیرسین؛ سو بورخانجینین قویمازلیغینا باخمایارکن. ایلانین بیر آرشینلیق گؤودَسی قوپان یئریندن، آغیز کیمیسی آچیلیب یومولور. بللیدیر ایسته ییردی، دوداقلادیغی قوپوق یئری ایله آغیز آتیب اؤزونو باش یؤنه یاپیشدیرا. سئل گؤروشونه گلن اوشاقلاری چاغیردیقدا،ــ گلین، باشی کسیک ایلانین قوپوق یئری، آغیزلانیر، سانکی ایستیر...ــ
ـ په!ـ دئدیلر.ــ هه... گده اورا باخ، ایستیر اؤزونو قوپوق باشا یاپیشتیرا ها!؟ کؤپه یین مالی!ـ دئیه ایلانی کسسه یه باسدیلار. قوپوق گؤودَیه توخانان کسسک لر اونو سویون آلتینا باسیب چیخارداجاق. یورودوم: وورمایین، ایلان چوخدان اؤلوب، حایواندی گؤوودَسی دیدیلر... گؤوده سی دیریدیر.
ـ چوخدان دئییل، ائله ایندیجه سئل قوپاردیب.
ـ یوخ، ایندیجه ایشی دئییل. باخین، ایلانین گؤودَسی شیشیب. اوچ ـ دؤرد گوندور قوپماسی؛ آییرد. گؤروسوز، سو، گؤودَسینین تیکیش لری آراسینا دولوشوب. ایندی اونو توتوب سیخاسان ها، نئچه لئتیر سویو سوزوله جک. بونا قارشین(بونون ترسینه)، گؤودَسی دیریدیر، باش اؤلو.
سئلین اوزرییله، ایریجه بیر پتک شیدیرقی آخماسیندا. آریلار، سایمازیاناجاسینا، پتک اوزرینده أیله شیب ایشچیلیک لرینده یوبانیبلار دئمک. چؤپو اوزالدیرام سکی پته یی ایلیشدیریب قیراقدا کولکوسدان آسام. بایاغیدی بیری چیینیمدن دوتمه له دی،ــ چؤپ قویما!ــ دئدی. سایمادیم. یئنه آری پته یینه توخونجاق،ــ آرینین یوواسینا چؤپ اوزاتما!ــ دئیه چییینیمدن شاببا ووروب بیله می، بوزمار سویا تولازلادی.
سئلین بورخانجیندا فیرلاق ایلانین قوپوق گؤودَسی بوغازیما دولاشمیشدی بیردن. هؤوله سک آچیب آتارکن، قاجاشیق گؤوده، دوداقلاندیغی کسییییندن الیمی گه وه له دی؛ سانکی کؤرپه اوشاق، داماغییلا! قیدیغیم گلدی. سونرا بوتون بوخونوم چیمچه شیر. ایلان ساریغینی بوینومدان آچیب، برکدن سویا گوپسه میشدیم. بو آندا، داها یوکسک یئهینلییین قیدیغی، باغریمی قاشیدی.
سودان ائشییه چیخاندا قه ی ائله دیم. آنجاق، قه یی ایچیمه ائله میشدیم. ندن، قه ییم گلیب آغزیما تؤکوله نده، اؤزوم ایسته مزدن، گرگین بیر اودماقلیق، قه ییمی قورساغیما گئری دؤندرمیش. اوراداندا بیلیردیم؛ بیرتیل باغیرساقلاریمین ایچینه یورودو. آخی قه ی دالبادالی، بیله مه ایشَک گلدی. بایاق یئدیکلریم، ایندیجه لیک دیریلییی کن، تؤکولدو. هؤووشنه، منی بایقین(بیهوش) ائتمیشدی.
***
هرنه لیییمه اوشوتمه دوشوب. یایین بو آلا گونون آلتیندا، پالان گئییملره بورونوب قیزمار ایچریده بوزوشموشم. دریمدن، تر ورینه، قیروو چیخیر. دئیه سن بیله می، شورووا سالیبلار. دریمین اوزرینده قیروو دوروب. قیروو دور؛ آرخایینلیغینا، آرخایینام. آخی ندن، شورا اولسایدی، توز کیمی اوچقون، اووخاق اولاردی. بو قیروو، شورا بنزری اووخانان اولسادا بئله، بوز کیمی سریندی، الیمی اوشودور. ایکی قیروولو الیم بیری بیرینه یاپیشیر. ایلگینجدی؛ قوپاریب اوجاغین اوسته آتاندا، بو شورا کیمی، توز کیمی قیروو، اریییر! اریسه ده، بوز کیمی سویوق، شورا تایی قوروو اولسادا بیلمیرم؛ تر ورینه، بو دریمه چیخان ندیر. من آدینا شورالی قیروو یوخسا قیروو شوراسی دئیه بیلیرم ده.
ندن بئله سیتیم ـ سیتیم سیتیلده ییرم... اونلار، بیر «ویروس» تؤره دیبلر. من اؤلمک ایسته دیییم اوچون، بو ویروس منیم اوستومده، سینانماق(آزماییش اولماق) اییسته نیب! اؤلوم آختاردیغیم اوچون، اؤنجه، قورولوشون صاندیغینا پول تؤکموشم. ایشچیلیک(فهله لیک) ائله دیم؛ دوز بیر ایل! دئدیلر؛ بؤیره ییمی ــ زادیمی ساتمادیم. ایستیرم بیر ساغلام اینسان کیمی، اؤلومه خوش گلم!
اونلار قئییرن بو ویروس، سویودوجودور. یانی بیر بوزلاج(یاخچال) کیمی، منیم ده گؤودَمده، قانیمدا سویوقلوق اوره تیلیر. جانیمدا بوزلوقلو بیر آغری وار. اونلار بونون آدینی،ــ بوزدورما!ــ قویوبلار. تانیتدیغیم بو آغری، بوم ـ بوتؤوجه، قیزدیرمانین ترسیدیر، ترسی...!
بئینیمه آتام گیریر. گوزون(پاییز) قورس آییندان، بایرامدان او اؤلچوسوز سونرایادک، اوجاغین دیبجییینده اوتوروب، دئیردی قیش قورتولوب!!!
چئوره مه ییغیشان اویه لر،ــ بوزدورموش، تارتان پارتان دوشوب داها.ـ دئییرلر.ــ اوجاغین دیبینده اوتوروب، دئییر قیش قورتولوب!!!؟؟ سه فئهله ییب. آنجاق اؤلوم آسان اولار بیله سینه.
ــ یازیق، بیلمه دیک، بئله جه اؤله جک. آخی او ایستیردی اؤلومون قارشیندا، بوسبوتون آییق ـ ساییقلیغی ایله حاضیر اولا. بو دیله یینه ده، یئتیشمه دی یازیخ!!ــ آیری بیریسیدیر بونلاری دئین.ــ سانکی، دن ایله سارماشیقدان، دلیجه تمه یه دوشموش قوزودور...
سوروشورلار: نه یازیرسان؟
ــ یازمیرام.ـ دئیه اکلیرم: یازیقلاییرام...
بیری،ــ بو اویه نین قیلیغی ایله(یانی منیم یؤندمیمله)، کیم اؤلمک ایستیر؟ــ دئیه اوز توتوب هنده وریمده قایناشانلاردان سورور. کیمسه دینمیر. سورو یییه سی،ـــ اؤلوم ایستک لیک، بیرینجی یولدور جیلیزله مه یه.ــ دئییر.ــ سانکی آرامیزدا یئترینجه گوجلو دیرَنگنلیک لر وار. بیلیرسینیز، بیزیم یول هئچ بیر گوجلولویون یولو دئییل؛ یالنیز جیلیزلیکدن سونرا...
ــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
یارانانماق
ــ آنلاما آماج... ـــ یاشاییش دئییر؛ نیسگیللری دیره یبکن بوغازیما، مندن اؤزونه اؤوگو(تعریف) ایستیر.ــ قهرمان؟! ندیر؟ــ سوروشور.
ــ تاریخین واری(ثروتی).ـــ دئییرم.
ــ قهرمانلیق: تاریخین وارــ یوخو.
ـ سئوگی: ییرمی یاشیمدان قاباق؛ چئوریلمه(مسخ) شوخلوغو، ییرمی یاشیمدان سونرا، سئوگی جینایتی.
ــ اؤلکه: کیمسه آنلایانماز، آنلایانلار دا، بورجونو اؤده یه بیلمز.
ــ اینسانلار: یاخشی اولمازلار، یاخشیلیغی یارادارلار، فلسفه نی اوره تیب، آغلار قویدوقلاری کیمی.
ــ سییاست: هولا(خرمن)، خرمن اوستوـــ چرچیلیک.
هانسی جینایت قالدی ائله نمه میش؟ بوندان بئله کی جینایتچی لر نه ایش گؤرمه لی به؟
ایکیندی کؤلگه سینده ـ ایکی ایندی کؤلگه سینده ــ اؤزونو گؤرن سارساق، قورخوم؛ قولدورلوغومدور؛ اؤفکم، أن چیرکین قیزینی اؤزوم آلاجاغام دوشمن! قادینیم نذر ائله ییب! قورخ مندن، یوخسا سنی ده سئورم! ائرمه یوخلوغوما، ائره نگن دوشمن!
ــ سئومک: سؤز سئومکده دئییل. من سئومک ایله ده زهله یه(نیفرت) چاتیرام، زهله یله ده، زهله یه چاتیرام. بللینیز من؛ یارانانماقدایام!!
ایللر بویو یوخلوغومو کوره یینده داشییان،«دوشمنین آشینا آیران قاتان» دوشمن؛ قیزقین، آناجلانمیش بیر آنلاق ایله، سندن اؤج(اینتیقام) آلاجاغام آتا!
من اؤزوم، اؤزومو اؤیوتدوم. اؤزوم اؤز بالامام. سنین اکدیکلرینه «بالا» دئدیلر آتا، من اؤز بالام اؤزومه؛ بالاج دئییرم! اوشاقلیغیم بالامییدی، گنجلیییم قوچاق اوغلوم. دویغوم، بیر آچیق قاپیلی شعر قیزیم. قوجالیغیم آتامدی. سئوگیم آنامییدی. اوزوندن اؤپدوم، ایییوی اینسیله دیم، آنجاق گؤزللیییوی هئچ تالایا بیلمه دیم سولغون چیچک؛ آخی من ده آنا اولماق ایسته ییرم آنا.
دوغولسایدیم، هئش چاغ اؤزومه دوغوم گونو توتمازام. من بیر کز دوغولدوم، «یئددی آرخاما یئتر».
«شیطان اوددان یاراندی، اینسان تورپاقدان»، سئویک(محبت) سوددن، من بیردنلیکدن؛ یارانساندیم آنا. من، ندن بیر ایزگییه(نوقطه)، بیر سونوجا چاتماق ایسته میرم؟ ندن ایسته ییرم بیر آندا نئچه جیک من اولام: بیر آدام اؤلدورن من، بیر منیم وورغون، من بیریم بیتکی، بیری حایوان، بیریم خاقان(پادشاه)، اؤزوده اولوسو(میللت) یارانمایان خاقان!... یانیتی، بئله لیکده دیر آنا: من یارانمامیشام، یارانیمسانمیشام. بو یارانیشیداییمکن، قوی دئییم یارانماسام اوتوزماغا نلریم وار: اوره ییمده چیرپینان، بیزیم قوهوملاریویز، قیزـ قیز(اؤزلری قیزـ قیز)، قیزلاری گلین اولان عم قیزیلاریم؛ یوخوسوولاریمدان دامجی ـ دامجی شهد اولوب گوللر ایچره تؤکولورلر. من هئش چاغ اوچماغی(بهیشتی) یوخومدا گؤرمه دیم آنا، بیرجه سیزین قوهوملاریمیز، عم قیزیلاریمین دیلک لریندن سورا.
من یارانیقماقدایام؛ بو فیلسوف یانا آزغینلیقدا. بونلارسا، یارانیشجا ایشگیلده...
بیر قوشام، بیر قانادیم قارتال قانادیدیر
بیری کپنک قانادی
ایکی اؤزگه قاناد آراسیندا
چکیلیرم من دارا
بیر قوشام
یاشام بیلیمجیلرین سیناغیندان اوچان بیر قوش
دَره دَن دئییل، قایادان اوچماغی اؤیرنمه یه چالیشان بیر قوش
تبَنه یله دوزولن، آه، قزیل للکلریم!...
بیر قوشام
دؤرد ال ـ آیاغیم، دؤرد چینار کؤکودور
ایکی یادقاناد آراسیندان، اوچدورومالیلان بیر قوش... ام...
یاشام بیلیمجی: زیست شیناس
ارلیک سن، قورخومدا دوشون
سوروســـــــــــال لایلا دوشون
فلســـفه، سورغومدا دوشون...
سلام!
«دانچاغینین کوشادلیغی باشلارینیزا نوش اولسون»!
بو، سیراوی سلاملاردان دهییل ها، «نیک ساگان» دئمیش: بو
هیجانلی ساو! تورک دیلینین ائلچیسی اولاراق نئچه ایل بوندان
اؤنجه،«وویجر» آدلی اوزایگمیسیایله گؤیلره اوچوب!
ـــــــــــــــــــــــــــــــــــــــــــــــــــ
ایلهان تورکدن یایینلاناجاق کیتابلار:
سئویجی اسدیرن کولکلر: شعر توپلوسو(یاشماقدان یاییملانمیشدی).
اوزای مأمورلاری: رومان.
هؤرومجک سالخیمی: رومان.
کؤچ رومانی یایینلاندی( یازار: مؤولود سولئیمانلی. کؤچورن ایلهان
تورک. یایین ائوی: بوتا).
قارانلیق ایشیق:(علمی ــ تخیلی) اؤیکولر.
اولایسیز آنلاملار: اؤیکو توپلوسو.
میژژَک قوزو: اؤیکو توپلوسو.
باخیش ایتیگینده: اؤیکو توپلوسو.
بئیینین گؤوشه دییی اؤروش: نثر توپلوسو.
قان! گولورم: نثر توپلوسو.
باشکندین کالاوالاری: شعر توپلوسو.
بیر قانادلیق آجیغیم وار: شعر توپلوسو.
نمنَمَنه: شعر توپلوسو.
قودورقون لذذت: شعر توپلوسو.
قانقیلانقیشوو دونیا: شعر توپلوسو.
دوغولمامیش چوبانلارین دَیَنه یی: شعر توپلوسو.
ته تیتمه: شعر توپلوسو
ـــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
«بوغاناق سؤیود اورَیینده» آدلی اؤیکونون، ائدیت
اولمامیش ال یازماسینی، نئچه ایل بوندان اؤنجه کاغاذ
اوسته چاپ(کاغاذ اوسته چاپ اولموشون دئییرم ها!)
ائدیب وئردیم ایستکلی یولداشیم، شهرـ اؤلکه میزین خان
شاعیری«فیروزفرجزاده» بیلری اوخوسون. اؤزوم،
قصدن یازینین قوتاریلمامیشینی وئرمیشدیم؛ ایرادی اولسا،
یوخسا فرجزاده بیلری بویورسالار فیلان یئری دَییشمه
لی، هابئله آتمالیدی، ایش بیله مه سونرالیق اوچون راحات
اولا. نه ایسه فیروزمعللیمدن، یازینی اوخودوقدان سونرا
نظرینی سوردوم. او ایسه،ــ یاخشیدی!ــ جاوابین وئردی.
آنجاق بو«یاخشیدی»نی بیر چئشیتده سؤیله دی، من ائله
بیلدیم سئومهییب؛ حتمن اوتانیر،ــ آت گئتسین.ــ دییه.ـــ
بابا! بوناگؤره الیم سویودو. یازینی گتیریب آتدیم؛ هله
لیک ائوده قالسین.
نئچه آی بوندان اؤنجه یدی، یولداشلارین بیریندن «پی دی
افPDF» ایسته میشدیم. بیرنئچه سین وئردی. گتیریب
ائوده باخاندا گؤردوم همن بو اؤیکونون او ائدیت
اولمامیش اوزو، پی دی افلرین ایچینده...
اؤیکونون پی دی اف اولونموشو اؤز گوناهیمدی. ندن،
منیم اوچاغ، چاپ ائدن دسگاهیم یوخویدو. بوناگؤره
اؤیکو «فایل»ین آپارمیشدیم یولداشلاردان بیری منه اوز
(کوپی) آلا. دئمه بو فایل یولداشیمین بیلگیسایاریندا قالیر؛
اولیکی اونودولموش اولاراق. حتمن، یولداشین ایسه
یولداشلاری وار؛ هابئله محرملری. بئله اولموشدو،
اؤیکو، هله یاریمچیق اولاراق پی دی اف اولوب الدن اله
یاییلسین. اودا، آخی نه پی دی اف!
سونرا چالیشدیم بو اؤیکونو آزاجیق آریدیب وئبلاغا قویام؛
(دوغروسو، من وئبلاق آچماغا مجبور اولوندوم. ائله
آجیغیم گلیر بو ایشدن!) هئچ اولماسا اوخویانلار دوزونه
ال تاپسین. اومودلویام یولداشلار اوخویوب
خوشلاماسالاردا، بو یازینین اؤیکو اولوب ـ اولماماغینی
سؤیله سینلر. أله شدیرسینلر؛ اولورسا! آخی بیزه ساریدا
اؤیکو یازان یوخدور. واردیسا اؤزلری دئمیش:بیزه
«ایفتیخار!» وئرمیرلر. بیزه «ایفتیخار» وئرن تاپین.
بیز، چوخ سونوق!
«بوغاناق سؤیود اورَیینده» اؤیکوسو PDFاولونوب،
وئبلاغا قویولاجاق.
ـــــــــــــــــــــــــــــــــــــــــــــــــــــــــــ
نئیلیم نئیلیملر
ایت قودورموشدو. یانی هارین هاری ایدی. خورولتو
میریلتیسییلا اؤزونو قاپیردی؛ آنجاق بئله سانیردی اؤزگه
لرینی قاپیر. کوچَیله اؤتن کؤیداشلار،ـــ قوی گؤرک!ـــ
دییه، هؤولسک ایتین باشینا جووقا وورموش. گنجلیکدن
یئنی توکنن بیریسی، اوجا بویلو بیر قوجانین بؤیروندن
سوخولوبکن اؤزونو جووقا سیخیندا یئرله شدیریر.
اؤزونو سؤکن ایته باخاراق،ـــ نئیلیم ـ نئجئلیییم آداملارین
سونو بودورها، قوجا!ـــ دئییر. قوجا ائشیتدیسه اؤزونو
اوندا قویمادی. گنجلیییندن توکنن کیمسه،ـــ قوی گؤروم
بئلینده یارا یوخدو.ـــ دییه الینی قوجانین کورک
باشیلاریندان بئله سورتوبن بئلینین اینجه لن یئرینه دک
چکدی.ــ یوخ!ـــ دئدی.ـــ پالانین قالینقئییمدی، قوجا!
قوجا، یئنه اؤزونو آغیر قولاقلیغا ووروب. ائله
قوروموشدو؛ ایته زیلله نیبکن هئچده یؤورَسینه دؤنمز.
ایندی اؤز ونگیلتیسیندن اوسانان ایت چکیب گؤدَنین
بودارلاییب؛ قارینــ باغیرساغینی چؤله تؤکموش،
زینگیلده یرک باغیرساقلارینی دیده له ییردی؛ آنجاق یئنه
اؤزگه نینکین بودرالاماغینی سانیبان...
قوجا کیشییه قمیش قویان کیمسه نین سارسیلیب آغارمیش
بنیزی، ایتین اؤزونو ائله جه دیدتمه یینه داها دیره نجی
قالمادیقدا، قورخونج ایچیندن توواراق صحنه نی بیراخیب
گئدَرک،ـــ قوجانین اینجاری یوخدو، گرک چوخ
دوشونسون؛ آز سؤوسه سین!ــ دئدی. قوجا دا، یئنه هئچ
اونا ساری دؤنمزدن، اولیکیده، اونون هئچ کیم اولدوغونو
تانیمازدان، ایتین اینگیلدییه اینگیلدییه اؤز باغیرساغینی
چئینیییب جان وئرمه یینه اویموشجا،ـــ ائوئت.ــ دئدی.ـــ
آغ ایت ده، بیر اؤتکده، بیر خیلین اؤندری ایدی...
ـــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
سودانسین
چای آخیر. گوز گونودو؛ گوزگو گونونده. اؤیلندن اؤنجه
کی گونشین سویوغوندا هریان آل ـ ساری، قونور
یارپاقدی؛ مئشه آغاجلارینین باشی دا، ها ائله سینه.
دوغرودان شاعیر اولمایانلار اوچون شاعیرلییی سئزمک
نه قدر چتین!؟ اوغلان گزه گزه اورمانا گلمیش؛ سانکی
شاعیر اولماق اوموسوندا. چای قیراغیندا داشا أیله شیر.
بوز ارینتیلی سویو چیله یرکن،ـــ نئجه شاعیر اولورلار؟ــ
اؤزلویوندن سوردو. دوشونجه لری؛ شعر، چایدان قیراغا
چیخان بیر اووچو بالیق، شاعیری یازدیغی الیندن توتوب
اودماق ایسته ییر، سونرا آتیلیب چایا، اوزمک
ایسته یینده.
گون اورتادان سونراکی گونشین سویوغوندا درنک
اوشاقلارینا چاتمیش سوراق اونلاری بیر تومادا گتیردیب
تپه نین دؤشونده چای قیییسینا تؤکدو. اونلارین هامیسی
جؤمه له شیبکن الی قولتوق دوروب باخیر. چایین
قیراغیندا تونوک بوز باغلانیب. اووچوبالیق، چکیب چایا
سالانین جمدیی بیر سؤیود کؤتویونه ایلیشیب؛ سو
آراسیندا. یاواش یاواش پالتووونون یئلنلری، هوققوللاری
بوز باغلامادا.
درنکدن گلنلردن اللری گؤبه یینین اوسته قیفیلله نمیش
بیریسی قاباغا یئریییر. سوداکی اؤلویه اویاراق،ــــ هر
اینسان بیر ووروشاندیر؛ هر نه ایشده اولسا! شاعیر
آنلامین ندیر، یاشی بویو اؤزونه خییانتچی اینسان؛ نئجه
شاعیر آدلانیر؟ بئله جه شاعیرین ایسته دییی بالیق هر
اؤلچوده خیردا اولسادا ائله یازدیغی قولون آغزینا سالیب
شاعیری یازدیغی قولوندان اودور؛ دوز بیر سویتاپار
کیمی. آنا دیلینده یازمایان شاعیر آنا دیلین یوخ، گرچکده
شعرین دیلین بیلمه ییب؛ آلچالدان. بئله شاعیر اؤلنده
ایسه، اونو یازدیغی دیللی تانیسین یاخشیدیر. بونسوز
یازمادیغی دیلین(آنا دیلین) باش آلچاقلیغیدیر.ــ دئدی،
دالی چکیله.
دوغروسوندا او چایدا هئچ آزمان، قودوز بالیق یوخ بلکه
هئچ بیریجیک خیرداسی بالیق بئله یوخویدو. او چایدان
قیراغا چیخان اووچوبالیق اونون یوز ایل یاشایامادیغیندان
بیر آندا دئییلن شعرلری، دوشونولن سؤزلرییدی اونو ائله
سینه چکیب چایا سالدی سونرادا چئینه مزدن یوخ اولسون.
درنکدن گلن شاعیرلره دانیشان، هیم ائله دیکده اونلار
آرالاشیب گئدرکن آرتیرمادا: قوی هامی دئسین: بللی
ائتدیلر چوخ شاعیرلر حاقلارینی اؤزلرییله گؤتوروب او
دونیایا کؤچورلر. اونون هئچ قویلانماغادا بیزه ساریدان
بو دونیادا حاققی اولماز.
قاش قره لنده سو اؤلونو گؤتوروب آپاریر بیر بورخانجا
سالسین. بورخانج اوستن اته یه فیرلانان بیر ننلی ایدی.
سو، او شاعیرین فیرلاق جمده یینه، چورویه نه دک
جایلانمیش لایلالار اوخودو؛ قارانلیق گئجه لر قیروو
آغلایانادک!
ـــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
یوخولار سیمگه سی
اوزای گیمیسی، بولوتسولارین(سحابیلرین)، پارتلامیش
اولدوزلارین سیوی چردَییندن اؤتوردو. اوچمان،
ایشگیلده. آخی او اولدوزلارین ارینتیسی، بوتون اؤزدک
(مادده)لری، اؤزلده ایشیغی یئریندن ترپهنمز دورومدا؛
فیشقیرتی قالیبینده دونوقدو ساناسان.ــ گؤرَسن بوردا چاغ
(زامان) یوخدور؟ــ میزیلدانیر.ـــ چاغدان ائشیکدمی
گئدیرم؟...
کؤکدن، چاغ اولماسا، مادده نین ائتگیسی اولار؟ آخی
منده ائتگی بیراخمیر. من یانمیرام باخ. چاغ اولماسا،
اؤزده یین دئوینیمیــ ترپهنیشیده اولماز؟ چاغ همن
ماددنین حرکتیدیر؟ چاغ یالنیز بیر سؤزجوکدور بیز
موقعیتیمیزی آنلایاق؟ آخی چاغین کئچه نه یی(سرگذشتی)
منی چوروتدو. قوی بیلیک قایناغینا باخیم بیر!
باخیر. دئگیلر، سؤزجوکلر، سؤزلر، گؤزونه ترسه،
بورمابورونج گؤرسه نیرکن.ــ باخ، چوخ زامانلار اولوب
گؤزومه أیریبنبوروخ گؤرسَنن سؤزجوکلر ایلهام اولوب
منه.ــ دئییر.ــ ایندی بئینیمه بیرزاد دوشور. چاغی نمنه
دؤور ائلییه بیلر هله، هه؟ چاغین باشینا نه فیرلانار؟
یوخلوغولا بوشلوق!... هوم... یوخلوقــ بوشلوق چاغین
اؤلومو، سینی(قویلاغی)دیر؛ پارتلاییب اؤز ایچینه چؤکن
بیر اولدوز کیمی. چاغ اؤز ایچینده قالیب، بو گؤیلری،
اولدوزلاری، ائورَنی(کائیناتی) بوشلوق هالایلاسا چاغ
اؤز ایچینده دوستاق اولماز؟
گمی، اؤزباشینا گئدیر؛ پارتلایان اولدوزلارین ارگین
چردَکلری گمییه هئچ ائتگی بیراخمازدان. ایشیقلار اؤز
یاییلدیغیندا دونموش آنیت ــ شاققاوات(هئیکل)، سیوی
پارتلاییشلار ترپَنمَز.
ــ چوخ زامانلار سئویرسن، سورولارینا هئچ یانیت
تاپیلماسین.ــ اؤزلویونه دئمکده.ـــ سورغویلا یانیت بو
وارلیقدا توکنمزدی؛ ائلهبیل آجونون(دونیانین) اؤزلولویو،
کیملیییدیرلر.
کیشی گئدیب گئدیب، اولدوز کیمی، اولدوز چالاری،
«کوازار»لاردان دا اوتایدا یئکه بیر ساهاتا چاتیر.
ساهاتین ایکی میلی واریدی دییه سن. آنجاق نه
اولدوغوندان باش چیخارتمیر. سونرالار،ــ هئچ نه یه، منه
ساریدان دوغرو آنلام وئریلمیر. هرنه یه سانال آنلام
باغیشلانیر...ــ آزایلانیردی.ـــ یوخولار منه، نه بویدا
یوووق، نه محرمدی؛ سورولاریمی یوخولار سیمگه
سیندن سورام.
هر کیمسه نین یوخوسونون بیر نئچه سیمگه سی وار. بو
سیمگه لر تئزتئز، دوش کیمی، یوخوسونا گئت گل ائدر.
لویلن قوش اوینار.
کیشی ائشیتمیشدی، بیلیردی، سئزمیشدی اینسان بیر زادین
دوشونجَسینده اویوسا، او نسنه یوخوسونا گلهجک. گونلر،
آیلار، اولابیلرده ایللر بویو چالیشمیشدی یوخوسوندا او
ساهاتی گؤرسون.ــ سینایاجاغام.ـــ دئییردی.ـــ داها
سیناقلاریمی یوخودا ائدَجگم! او ساهاتی تاپارام. او
ساهات ائلرسن ایکی چاغین اورتاسیندایدی؟ من یوخودا
کئچمیش ــ گله جه یه، گئده بیلرم.
بیر گئجه یاتمیشیندا، یوخودا گؤردو همن قاباقجالار
یولچولوغا چیخدیغی یوللاریلان، بولوتسولارین
چردَییندن، اولدوزلارین پارتلامیش سیوی اوجاقلاریندان،
یئریندن ترپَنمز ایشیق پوسکورتولری ایچیندن، گئنه ائله
او کئچمیش دویغولاریلا، یئنه همن سورغوــ یانیتلاریلا
گئدیر.
گئتدی گئتسین، بیر بوشلوغا دوشسونـــه دک. ایندی
هئچجه زاد اونون قارشیندا بولونماز. سوندا، گئدیب
آختاردیغی ساهاتا چاتدی. اوزای گمیسین ساخلادیقدا گؤردو
گمی او بوشلوقدا، ائله، ائلهسینه هئچ یانا زویمزدن بیر
یئرده دورا بیلیر.
دوشدو. حئیرتده قالمیش اولسادا. گمیم بوشلوقدا دوروب!
گئتدی او یئکه ساهاتین قنشرینه. ساهاتین بیر میلی ساغا،
بیری ایسه سولا فیرلانیر. الینی بیر شهر بویوندا اولان
یومورو ساهاتا اوزالدیب وورور: ساهات دئییل.ـــ أنایین
(عجاییب)لی یازیلارا باخیب،ــ یالنیز بیر میلی وار... بو
ساهاتا بنزیر دا؟!ــ دئدی.
الینی هئی ساهاتا چکیر: بورا باخ!... بو میللر ائله بیل
اینسانلارین آراسی دی. بیری ساغا، بیری سولا
فیرلانماقدا.
کسین(حتمن)، بورا، زامانین چاتی(شیکافی)ــ یارناغیدی.
ساغ گله جک، سول کئچمیش. یوخسا ترسینه سینین نه
آیریمی؟ سانکی اینسانلارین بیربیریسی ایله اولان آراسی
دی. مایماقجاسینادی؛ گله جک ایله کئچمیش میللرینی
بیربیریسینه چکیب دویونله مک! دوشونگولن ایکی یؤنه
اوز قویموش زامانی چکیب قوشا باغلیرسان! چاغ دورار.
اوندا ایکی چاغ(زامان) پارتلایار. چاغ پارتلاسا نه
اولور؟! اینسانلاری دا بیربیرینه قوووشدورماق ائله بو
آنلامدا. قیلپاچ زامان!
کیشی، سولا فیرلانان میلی، یانی اؤتموشو سئچدی؛ ایت
دیشیلری اؤتموشده قالمیش کیمی؛ بیزیم اؤفکه میزه تای!
ایکی چاغین آراسیندا اولان زامان بوشلوغوندان، چاغ
چاتیندان یوخ اولدو.
ائرته سی گون، خانیمی قاپیسین چالدی. آخی سانکی، اری
یوخویا قالمیش. اوتاغین قاپیسینی آچدیقدا گؤردو کیشی
سینین یاتاغی یئرینده. آنجاق اؤزو... ــ گؤرهسن
ائرکه نی، هانسی دومدوز قالمیشی سومسونه؟ــ قادین
ارینین هارا گئتدییینه، نه دوشونسه یدی یانلیش ایدی.
اونون اری دوغرودان گئتمیشدی. او کیشی، او آجونون
(دونیانین) لاپ ایلکین بیلگرییدی؛ یاریمیشدی سیناقلارین
یوخودا یاپسین؛ هاائلهسینه ده یارینسین. اؤزو دئمیش:
موتلانسین!
بو، داها شاشدیریجی ایلگینج. او گرچکدن چیخیب
اؤتموشه گئتمیش؛ یوخو یولویلان. اونو یالان یئره
سوزورلر. اویسا او، گئتدییی ائورَنده، یاشیل مئشه لر
ایچینده، اوزونه اونلارجا گونش شاخیلمادا. ائله بیل
اوتوراجاقدا أیله شمیشدی بیله سین بزه سینلر. یوخسا
شکیلی چکیله.
اؤزلویونده،ــ بیربئله گونش، منیم، نه یه اوزومه شاخیر؟ــ
دئییردی. ائشیدیردی: بو ایشیقلارسیز، چوخ قارانلیقسان،
او قدر قارانلیقسان ها، اؤزونوده گؤرمهیه بئله اوغان
(گوجلو) دئییلسن. سنی بیر اولوسا یالاواج یوللایاجاغیق.
گرک بو گونشلرین هامیسینین ایشیغی بئینیوه کئچه.
هه. یوخسا بونلارسیز، قارانلیق اؤزونه کیملیک آختارسا،
سنی تاپجاغی، اوداجاق.
ـــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
اؤلنده
منلییینه یاراشیق اؤل، دئمیشدین
سوسول اؤله جییم، منده سنین تای
من اؤلنده به
کیم دییه جک: آلا قارقا بیر سابینیمی آپاردی؟...
öləndə
Mənliyinə yaraşıq öl, demişdin
Susul öləciyəm, məndə sənin tay
Mən öləndə bə
Kim diyəcək: ala qarqa bir sabınımı apard?...ı
ـــــــــــــــــــــــــــــــــــــــــــــــــــــــــــــــــــــــــــ
قیزلارین چیرکینی
گؤیچک لره ار تاپار
قیزلارین هره سی
سویا دوشموش بیر اؤیکو
یاش اؤیکولرین شریته سریلمیش واراغین یئل
آپاریر...
من قیز سئوه بیلمه دیم سئون گونلریمده؛
یادیما وطن دوشدو اوتاندیم
من قیز سئوه بیلمه دیم سئون شعرلریمده
اولوسوم باشیما دن دوشدو اوتاندیم
کوسموشم قیزلارین یادیما دوشمه ییندن
سوچلارینلا بی دوردوم
آنایوردوم!...
Qızların çirkini
Göyçəklərə ər tapar
Qızların hərəsi
Suva düşmüş bir öykü
…Yaş öykülərin şəritə sərilmiş varağın yel aparır
Mən qız sevə bilmədim sevən günlərimdə
Yadıma vətən düşdü utandım
Mən qız sevə bilmədim sevən şerlərimdə
Ulusum başıma dən düşdü utandım
Küsmüşəm qızların yadıma düşməyindən
Suçlarınla bəy durdum
!...Anayurdum
ــــــــــــــــــــــــــــــــــــــــــــــــــــــــ
گؤزلرینده نیسگیل
خومارلی وار
گلنده یوخوسان
سوزگونـ خومار
اوزگؤره نلیک سیز گؤروشورسن
اولایلار!
ایلخیلارینی قوووبان
توتدوغومو رام ائدردیم
ماغیل
قیزلار اولاردیلار
ییرتیجی آتلار...
Gözlərində nisgil
Xumarlı var
Gələndə yuxusan
Süzgün-xumar
Üzgörənliksiz görüşürsən
!Olaylar
ILxılarını qovuban
Tutduğumu ram edərdim
Mağıl
Qızlar olardılar
…Yırtıcı atlar
ــــــــــــــــــــــــــــــــــــــــــــــــــــــــــــ
اؤفکم اؤفکمی قاپیر
قوجالماز
قئیرت
«کوراوغلو»نون قاچاق دلیلری
او اوچوب گئدَنه باخ!
ایشگیلیم ایدی
ایندی قالدیم کیملیکسیز
لَه وَره قوردلار
دوشوندوکلرین پوف... قولاقلاریندان اونودورلار
پلتک ماهنیلار
قوققوشوم پیس...!
ـــــــــــــــــــــــــــــــــــــــــــــــــــــــــــــــــــــ
میژژهک یوخولار بئینیمده پتک سالیب
اینسانلیغین موتلولوغو
اومود
گله جه یین دادی
شاعیرین ائرکک چتینلییی
ایچینده داریخان هیجانی
یازانماماق
گلدیم
اللریمی یووام «تئهران»بَیین قانلی قیزلارینا
اسرَنیب «مدیتیشن» ائیله میشم
بیلمه ییم
اوتایدا قالیب
آتامین کوره یینده!
دونیا گؤزومده یوخلاییب
لایلای، یوخوم گل گل...
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab snd_Arab azb_Arab pes_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab pes_Arab azb_Arab azb_Arab pbt_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab uig_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab pes_Arab azb_Arab azj_Latn azj_Latn azj_Latn azj_Latn azj_Latn snd_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab fao_Latn azj_Latn azj_Latn tur_Latn azj_Latn azj_Latn azj_Latn azj_Latn azj_Latn azj_Latn tur_Latn cjk_Latn snd_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azj_Latn azj_Latn azj_Latn som_Latn tur_Latn tur_Latn azj_Latn azj_Latn azj_Latn azj_Latn tur_Latn snd_Arab azb_Arab azb_Arab urd_Arab pbt_Arab azb_Arab azb_Arab azb_Arab knc_Arab azb_Arab azb_Arab azb_Arab snd_Arab azb_Arab azb_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab